Ακρίσιος

Στην αρχαία ελληνική μυθολογία ο **Ακρίσιος** ήταν βασιλιάς στο Άργος και παππούς του διάσημου Έλληνα ήρωα Περσέα. Ο Ακρίσιος ήταν γιος του Άβαντα του Αργείου και της Αγλαΐας, κόρης του Μαντινέα, εγγονός από πατέρα του Λυγκέως και δισέγγονος του Δαναού. Ο δίδυμος αδελφός του ήταν ο Προίτος και ο ετεροθαλής αδελφός του ο Λύρκος. Με την σύζυγο του, Ευρυδίκη του Άργους, την κόρη του Λακεδαίμονα, απέκτησε τη Δανάη, μέσω της οποίας έγινε παππούς του διάσημου ήρωα Περσέα, ενώ η άλλη του κόρη, Ευαρέτη, παντρεύτηκε τον Οινόμαο, βασιλιά της Πίσας στην Ήλιδα. Ο Ακρίσιος και οι Προίτος βρέθηκαν σε έριδα από τότε που ήταν στην κοιλιά της μάνας τους. Όταν μεγάλωσε ο Ακρίσιος και πέθανε ο πατέρας τους, έστειλε τον Προίτο σε εξορία στη Λυκία. Τον Προίτο υποστήριξε ο πεθερός του, Ιοβάτης, προχώρησαν σε εκστρατεία απέναντι στον Αρκίσιο, τον ανάγκασαν να συμβιβαστεί και να παραχωρήσει την Τίρυνθα στον Προίτο, ενώ ο ίδιος διατήρησε το Άργος. Μάλιστα μυθολογείται ότι σε αυτές τις μάχες χρησιμοποιήθηκε για πρώτη φορά η ασπίδα ως αμυντικό όπλο.

Απογοητευμένος ο Ακρίσιος επειδή έμεινε χωρίς διάδοχο, πήγε να συμβουλευθεί το Μαντείο των Δελφών, που του απάντησε ότι όχι μονάχα δεν θα αποκτήσει γιο, αλλά θα δολοφονηθεί από τον εγγονό του από την κόρη του, Δανάη. Η Δανάη ήταν ακόμα άτεκνη, ο πατέρας της τη φυλάκισε σε έναν μπρούτζινο θάλαμο στην ύπαιθρο, ώστε να μην έρχεται σε επαφή με άνδρες, την τοποθέτησε μαζί με την παραμάνα της και έβαλε φρουρά. Ο Δίας την ερωτεύτηκε και ήρθε σε επαφή μαζί της με τη μορφή χρυσής βροχής και από την ένωση γεννήθηκε ο Περσέας. Ο Ακρίσιος τοποθέτησε τη Δανάη και το βρέφος σε έναν θώρακα και τον έριξε στην θάλασσα. Ο Ζευς, ωστόσο, ζήτησε από τον Ποσειδώνα να ηρεμήσει τις θάλασσες και ο θώρακας προσάραξε στη νήσο Σέριφος. Ο Δίκτυς, ένας ψαράς αδελφός του βασιλιά του νησιού, Πολυδέκτη, συνέλεξε τη Δανάη και φρόντισε το βρέφος. Ο Περσεύς έγινε μεγάλος ήρωας. Στο σπουδαιότερο από τα κατορθώματά του σκότωσε τη Μέδουσα και απελευθέρωσε την Ανδρομέδα, επέστρεψαν στο Άργος, αλλά ο Ακρίσιος βρισκόταν σε ταφικούς αγώνες στη Λάρισα. Ο Περσέας  πήγε στη Λάρισα με στόχο να αγωνιστεί και ο ίδιος. Την ώρα που αγωνιζόταν στη δισκοβολία ο δίσκος χτύπησε κατά λάθος τον παππού του και τον σκότωσε, εκπληρώνοντας έτσι τον χρησμό. Ο Περσέας, μη θέλοντας να κληρονομήσει το βασίλειο εκείνου που είχε σκοτώσει, πρότεινε στον νέο βασιλέα της Τίρυνθας, Μεγαπένθη, γιο του Προίτου, να ανταλλάξουν βασίλεια. Με αυτό τον τρόπο, οι απόγονοι του Περσέως βρέθηκαν τελικώς να βασιλεύουν στην Τίρυνθα και στις Μυκήνες. Ο Ευριπίδης γράφει ότι ο Ακρίσιος ίδρυσε τις Δελφικές Αμφικτυωνίες. Ο Ο Στράβων γράφει ότι ο Ακρίσιος είχε καθορίσει τις πρώτες διατάξεις του αμφικτυονικού συνεδρίου και είχε ορίσει τις πόλεις που μετείχαν σε αυτό. Ο Παυσανίας αναφέρει ότι είδε στο Άργος το χάλκινο δωμάτιο, όπου ο Ακρίσιος είχε φυλακίσει τη Δανάη. Ο Ντεσάρμ στην «Ελληνική Μυθολογία» του παρομοιάζει το δωμάτιο αυτό με τον λεγόμενο «Θησαυρό του Ατρέα» στις Μυκήνες (τον υποτιθέμενο τάφο δηλαδή του Αγαμέμνονα), ο οποίος είχε χάλκινες πλάκες στον θόλο του.

## Γενεαλογικό δένδρο

## Παραπομπές


## Πηγές
* Ηλίας Ν. Μίχαλος: λήμμα «Ακρίσιος» *Νέα Ελληνική Εγκυκλοπαίδεια* (Χάρη Πάτση), τόμος 3 (1967), σελ. 390
* Apollodorus, The Library with an English Translation by Sir James George Frazer, F.B.A., F.R.S. in 2 Volumes, Cambridge, MA, Harvard University Press; William Heinemann Ltd., Λονδίνο 1921
* Gaius Julius Hyginus, Fabulae from The Myths of Hyginus translated and edited by Mary Grant. University of Kansas Publications in Humanistic Studies, Online version at the Topos Text Project
* Graves, Robert: *The Greek Myths*, Harmondsworth, London, England, Penguin Books, 1960
* Graves, Robert: The Greek Myths: The Complete and Definitive Edition. Penguin Books Limited, 2017
* Pausanias, Description of Greece with an English Translation by W.H.S. Jones, Litt.D., and H.A. Ormerod, M.A., in 4 Volumes. Cambridge, MA, Harvard University Press; London, William Heinemann Ltd. 1918
* Pausanias, Graeciae Descriptio. 3 vols. Leipzig, Teubner. 1903. Greek text available at the Perseus Digital Library.
* Strabo: The Geography of Strabo. Edition by H.L. Jones. Cambridge, Mass.: Harvard University Press; London: William Heinemann, Ltd. 1924. Online version at the Perseus Digital Library.
* Strabo: Geographica edited by A. Meineke. Leipzig: Teubner. 1877. Greek text available at the Perseus Digital Library.

Κατηγορία:Βασιλείς του Άργους
Κατηγορία:Αβαντιάδες